P-25/06
Natisni
Opravilna št.:
P-25/06
Datum odločitve:
22. 6. 2006
ECLI:
ECLI:SI:USRS:2006:P.25.06
Akt:
Spor o pristojnosti
Izrek:
Za odločanje v postopku o prekršku je na podlagi obdolžilnega predloga Postaje pomorske policije Koper št. 17/6-417254 z dne 16. 2. 2006 pristojna Postaja pomorske policije Koper.
Evidenčni stavek:
Ker se obdolženemu očita, da je z gospodarskim ribolovom pridobil školjke, torej določeno premoženjsko korist, je treba šteti, da je za odločanje v postopku o prekršku pristojen prekrškovni organ.
Geslo:
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.
1.5.51.3.3 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Odločitev o tem, kateri organ je pristojen.
Pravna podlaga:
Člen 61.4, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Postaja pomorske policije Koper
Datum vloge:
25. 5. 2006
Vrsta odločitve:
odločba
Vrsta rešitve:
določitev pristojnega organa
Dokument:
US26238
Dokument v PDF obliki:
P-25-06.pdf
102 KB
Prenesite datoteko
P-25/06-4
22. 6. 2006
ODLOČBA
Ustavno sodišče je v postopku za rešitev spora glede pristojnosti, začetem z zahtevo Postaje pomorske policije Koper, na seji dne 22. junija 2006
odločilo:
Za odločanje v postopku o prekršku je na podlagi obdolžilnega predloga Postaje pomorske policije Koper št. 17/6-417254 z dne 16. 2. 2006 pristojna Postaja pomorske policije Koper.
Obrazložitev
A.
1. Postaja pomorske policije Koper je na podlagi prvega odstavka 103. člena Zakona o prekrških (Uradni list RS, št. 7/03 in nasl. – v nadaljevanju ZP-1) pri Okrajnem sodišču v Piranu vložila obdolžilni predlog zaradi prekrška po 6. točki prvega odstavka 96. člena Zakona o morskem ribištvu (Uradni list RS, št. 58/02 – ZMR-1).
2. Okrajno sodišče v Piranu se je izreklo za nepristojno in odstopilo obdolžilni predlog Postaji pomorske policije Koper. Pri tem je navedlo, da ne gre za primer, ko po 52. členu ZP-1 hitri postopek ni dovoljen. Po oceni sodišča gre v primeru ulova školjk za protipravno premoženjsko korist, ki jo lahko odvzame prekrškovni organ v hitrem postopku.
3. Postaja pomorske policije Koper v zahtevi navaja, da je za storjeni prekršek poleg globe predpisana tudi stranska sankcija, to je odvzem predmetov, zato hitri postopek po 52. členu ZP-1 ni dovoljen.
B.
4. Ustavno sodišče je na podlagi osme alineje prvega odstavka 160. člena Ustave pristojno, da odloča o sporih glede pristojnosti med sodišči in drugimi državnimi organi. Po določbi drugega odstavka 61. člena Zakona o Ustavnem sodišču (Uradni list RS, št. 15/94 – v nadaljevanju ZUstS) lahko, če pride do spora glede pristojnosti zato, ker več organov zavrača pristojnost v posamezni zadevi, zahteva rešitev spora glede pristojnosti organ, ki mu je bila zadeva odstopljena, pa meni, da zanjo ni pristojen.
5. Kot je razvidno iz zahteve za rešitev spora glede pristojnosti, je pristojnost odvisna od vprašanja, ali prihaja v poštev izrek stranske sankcije odvzema predmetov ali odvzem premoženjske koristi.
6. Iz obdolžilnega predloga Postaje pomorske policije Koper je razvidno, da se obdolženemu očita, da je dne 24. 1. 2006 v priobalnem delu morja nabral dva kilograma školjk dondol, pri tem pa ni posedoval dovoljenja za opravljanje gospodarskega ribolova. Nabrane školjke so mu policisti zasegli. Po stališču Postaje pomorske policije Koper je za prekršek poleg globe predpisana tudi stranska sankcija odvzema predmetov, zato hitri postopek ni dovoljen. Ker gre za primer, ki je enak sporu glede pristojnosti, o katerem je Ustavno sodišče že odločilo z odločbo št. P-17/06 z dne 20. 4. 2006 (Uradni list RS, št. 47/06), je bilo treba odločiti, kot izhaja iz izreka te odločbe.
C.
7. Ustavno sodišče je sprejelo to odločbo na podlagi četrtega odstavka 61. člena ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Mirjam Škrk, Jože Tratnik in dr. Dragica Wedam Lukić. Odločbo je sprejelo soglasno.
Predsednik
dr. Janez Čebulj